Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 250-136
WEB STRANICA: www.svetifrane.org
Osoblje samostana: Fra Josip Sopta, provincijal,
Fra Drago Ljevar, gvardijan 098 337 001 ili e-mail: drago.ljevar@si.t-com.hr
Fra Diego Deklić tajnik provincije, vikar, ekonom
i fra Tomislav Ćurić knjižničar
Zadar, 31. siječnja 2010.

5(16)2010.

Zadarski nadbiskup Ivan Prenđa preminuo je u ponedjeljak, 25. siječnja, u Nadbiskupskom domu u Zagrebu, u 71. godini života, 46. godini svećeništva i 20. godini biskupstva. Mons. Ivan Prenđa rođen je 31. prosinca 1939. godine u Gornjem Zemuniku, župa Zemunik, od oca Jure i majke Ike rođ. Zubčić. Nadbiskupsku klasičnu gimnaziju završio je u Zadru. Pohađao je Visoku bogoslovnu školu u Zadru i Katolički bogoslovni fakultet u Zagrebu, gdje je diplomirao 1964., a postigao licencijat 1967. godine. Za svećenika je zaređen 29. lipnja 1964. godine u Zadru, po rukama zadarskog nadbiskupa Mate Garkovića. U Zadarskoj nadbiskupiji obnašao je sljedeće službe: od 1964. do 1968. bio je župnikom Škabrnje, Nadina i Smilčića; od 1968. do 1970. duhovnikom u Nadbiskupskom sjemeništu “Zmajević” u Zadru, a od 1970. do 1992. ravnateljem sjemeništa; od 1968. profesorom pastoralke na Visokoj bogoslovnoj školi u Zadru; od 1970. do 1972. katehetom mladih u Zadru; od 1973. dijecezanskim delegatom za pastoral svećeničkih zvanja te poslužiteljem župa Ervenik, Nunić, Rodaljice, Bruška, Popovići i Medviđa; od 1983. kanonikom Stolnog kaptola sv. Stošije; od 1984. voditeljem svetih obreda Stolne crkve; od 1981. do 1990. dopisnikom Glasa Koncila; od 1970. do 1992. voditeljem Odjela za zvanja u Zadarskoj nadbiskupiji. Papa Ivan Pavao II. imenovao ga je nadbiskupom koadjutorom zadarskim 29. ožujka 1990. godine. Biskupsko ređenje primio je 9. lipnja 1990. godine u zadarskoj katedrali, gdje je glavnim zarediteljem bio zagrebački nadbiskup kardinal Franjo Kuharić. Po dužnosti, odmah postaje i generalnim vikarom Zadarske nadbiskupije. Službu nadbiskupa ordinarija Zadarske nadbiskupije preuzeo je 2. veljače 1996. godine, a svečano je ustoličen u tu službu u katedrali Sv. Stošije 11. veljače 1996. U Hrvatskoj biskupskoj konferenciji obnašao je mnoge službe, među ostalima i potpredsjednika HBK od 2000. do 2005. Od 1998. do 2004. bio je predsjednikom Hrvatskog Caritasa. Vršio je i službe predsjednika Vijeća HBK za kler i bio članom Mješovite komisije HBK, Hrvatske konferencije viših redovničkih poglavara i Hrvatske unije viših redovničkih poglavarica.
U subotu, 30. siječnja u 11 sati, sprovodne obrede predvodio je s misom zadušnicom zagrebački nadbiskup kardinal Josip Bozanić, nakon čega je tijelo pokojnog nadbiskupa položeno u grobnici zadarskih nadbiskupa u katedrali.

LJUBAV - AGAPE (1Kor 12, 31- 13,13)
Jedna riječ koja može sažeti cijelu Isusovu poruku i pouku i samoga Isusa jest: Ljubav! O njoj trajno piše sv. Ivan, pa sv. Pavao. Pavao u poslanici Korinćanima pjeva hvalospjev ljubavi. Uspoređuje ju sa drugim ljudskim vrlinama i moćima i daje joj prednost. Sve prolazi samo ljubav ostaje! Ljubav čovjeka čini potpunim, sretnim i vječnim. Uz vjeru i nadu ljubav je božanska vrlina. Ona je jednaka s Bogom. Pa i vjera i nada će proći, a ljubav ostaje vječno.
Kroz ljubav se postaje zreliji i odrasliji. Ljubav donosi smirenje. Zato osoba bez ljubavi svaki dan umire. Ljubav ljubi i 'neljubivo', oprašta i 'neoprostivo', zauzima se za onoga koji ne može uzvratiti. Na drugog čovjeka možemo gledati kroz ljubav ili ga ne prepoznajemo kao čovjeka. Zato bi se moglo reći da su ljudski odnosi ljudski ako su kroz ljubav. Tako bi se moglo reći da je čovjeku ljubav iskonska potreba i iskonski zasjenjena. U kome 'djeluje' ljubav taj je sretan, u kome 'ne djeluje' taj je nesretan čovjek. Zato svi ljudi, sva ljudska bića čeznu za ljubavlju. Ona je čovjeku potrebna kao što mu je potrebna fizička hrana za fizički život.
Dapače, čovjeku je ljubav potrebna za duševni i tjelesni život. Vrlo važno je u sebi otkriti – omogućiti – ljubav i time se otkriva smisao življenja za sebe i za drugoga. Čak bi dušu mogli nazvati unutarnjom ljubavlju ljudskog bića. Zato se za nekoga tko ljubi i kaže ovaj ima duše. Zato bi mogli reći da svatko ima u sebi tu vrlinu, ali ju mnogi zatrpaju drugim stvarima i egoizmom koji se pretvara kao da je ljubav, a on je najveći neprijatelj ljubavi. Ljubav je najveća afera čovječanstva i sržna stvarnost ljudskog postojanja. Zato, ako bi htjeli navesti pasuse u kojima Isus govori o veličini ljubavi, onda bi svakako trebalo ponoviti cijelo Evanđelje.
Međutim riječ 'ljubav' najviše se ponavlja a vrlo čest se profanira i simplificira, pa čak i vulgarizira. Tako da nam je ljubav najpoželjnija i neizreciva. Kao da je uvijek na horizontu kojem težimo. Svi problemi današnjeg čovječanstva, bilo starijih bilo mlađih, mogu se svesti samo na jednu riječ: manjak ljubavi… Ovo hoće reći da smo svi 'gladni' ljubavi, ali je to također i znak da nam je svima ponuđena mogućnost ljubiti. Ljubav nije neka apstraktna ideja.
Ona je konkretna stvarnost i konkretno iskustvo. Ljubav se 'rukom dira'. Isto tako je važno upozoriti da se ljubav može iskusiti kroz drugoga. Isus je to pokazao i pozvao sve ljude. On je svima brat i sve poziva na bratstvo i bratsku ljubav. Prva i najvažnija zapovijed Gospodinova svojim nasljednicima bila je: ljubite se međusobno! Ljubav je kriterij vjere i života onih koji idu Isusovim putom. A da bi ljubav mogli ostvariti, konkretizirati, Isus Krist nam šalje svojega Duha koji je njegova Ljubav, da nas On inspirira u našem svakodnevnom življenju, u svakodnevnom odnosu prema drugima, bližnjima.
Ljubiti, znači prihvaćati drugoga, razumjeti ga i ne suditi ga… Sv. Ivan je započinjao i završavao svoje govore pozivom na ljubav jer je to osnovno da se prijeđe iz prkosnog 'djeteta' u odraslog čovjeka i kršćanina… Sv. Augustin kaže: Ljubi i čini sve što želiš (ali s ljubavlju)!
Marijan Jurčević, OP

Hrvatski Caritas pokrenuo akciju prikupljanja pomoći stradalima u potresu na Haitiju
Hrvatski je Caritas u srijedu 13. siječnja 2010. pokrenuo akciju prikupljanja pomoći stradalima od potresa na Haitiju. Nakon potresa, u kojem su, prema prvim procjenama, poginule tisuće osoba, a tisuće ostale bez domova, srušene su ili oštećene i brojne bolnice, škole i druge važne ustanove.
Hrvatski Caritas poziva sve građane i tvrtke u Hrvatskoj da unatoč svjetskoj krizi i recesiji iskažu solidarnost, jer je Haiti jedna od najsiromašnijih zemalja zapadne hemisfere u kojoj više od pola ukupnog stanovništva živi u apsolutnom siromaštvu, lišeni pristojna skloništa i hrane.
U akciju se moguće uključiti
uplatama na ž.r. HC-a kod PBZ-a 2340009 – 1100080340, poziv na broj 10
online uplatama
pozivima na donacijski telefon 060 9010 (cijena poziva 6,15 kn)
novčane priloge moguće je predati i u svim župama diljem Hrvatske.
Pomoć, prikupljenu u Hrvatskoj Hrvatski će Caritas uputiti Caritasu Haitija, putem Caritasa Internationalis - mreže nacionalnih Caritasa iz 162 zemlje koja osigurava logističku i operativnu podršku u pružanju kvalitetne pomoći i obnovi.
Hrvatski je Caritas članica kruga zemalja Caritasa Internationalis koje su već jutros održale telekonferencijsku koordinaciju vezanu uz trenutno stanje i najveće potrebe stradalnika na Haitiju.
Temeljem dogovora na telekonferenciji Caritas Internationalis već je uputio u ovu postradalu zemlju svoj stručni tim, koji će nacionalnom Caritasu pomoći u saniranju štete te u koordinaciji žurnih aktivnosti te potom obnovi i razvoju.
Kao i u brojnim drugim akcijama žurne pomoći na međunarodnom planu Hrvatski se Caritas obratio i Vladi RH za novčanu pomoć postradalima.

NEDJELJNE MOLITVE
4. nedjelja kroz godinu
“Nije li ovo sin Josipov?”
Njihova nevjera ugušila je mogućnost koja im se otvorila s Isusom.
Prorok nije dobro došao u svom zavičaju. Nisu voljni čuti riječ, čuti istinu. Isus je za njih sin tesarov, dijete iz obrtničke obitelji. Čude se kako lijepo govori, ali nisu spremni poslušati što govori.
Ilija i Elizej su dva proroka koji stoje u kontaktu s nežidovima kojima Bog preko svojih proroka iskazuje milosrđe. Pozivajući se na Iliju i Elizeja Isus upućuje na svoje djelovanje.
Isus je napustio Nazaret. Zvat će ga Nazarećaninom, ali od ovoga trenutka njegov grad više neće biti Nazaret nego Kafarnaum. I po tome je vidljivo kako čovjeka u njegovom odnosu prema Bogu i svome pozivu, više od podrijetla određuju njegove odluke.
Koliko i u nama ima predrasuda i brana pred istinom! Koliko često omalovažimo nositelja neke poruke i tako se hoćemo zaštiti od same poruke! Kako volimo otkrivati nečije skrivene pogreške, da bismo sebe zaštitili od njegove poruke!
Može se i nama dogoditi da Isus između nas prođe i ode, da ni nad nama ne učini nikakvo čudo i da nas ne zahvati njegova riječ spasenja.
Gospodine Isuse Kriste! Udijeli nam mudrost da u životnim okolnostima iznova prepoznajemo Tvoju prisutnost i trajno prianjamo uz Tebe. Dario Miletić

TERMINI * OBAVIJESTI * TERMINI * OBAVIJESTI * TERMINI * OBAV.
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Danas Crkva slavi IV. nedj. kroz godinu, Ivan Bosko
Ponedjeljak: Brigita, Miroslav — ZADUŠNICA za +g nadbiskupa Ivana Prenđu — moli naša SAMOSTANSKA ZAJEDNICA
- Kateheze za odrasle ponedjeljkom.
Susret započinje u 19,45 sati.
Utorak SVIJEĆNICA – utorkom pobožnost sv. Anti
- Kateheza za mlade utorkom.
Susret započinje u 20 sati.
Srijeda SV. BLAŽ — blagoslov grla
Četvrtak Andrija, Veronika
Petak Agata, Dobrila
Subota Pavao Miki, Doroteja
Nedjelja V. nedj. kroz godinu, Bl. Pio IX papa
NEDJELJOM SU MISE u 8,30 u 10 i u 19 sati
Svaki dan je misa u 7 i 19 sati
Služba časova (časoslov): svagdanom sa sv. misisom,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: petkom u 19,30 sati.
Krunicu molimo svaki dan u 18,30 sati.

U CARTASOVU akciju se moguće uključiti
uplatama na ž.r. HC-a kod PBZ-a 2340009 – 1100080340, poziv na broj 10
online uplatama
pozivima na donacijski telefon 060 9010
(cijena poziva 6,15 kn)
novčane priloge moguće je predati i u svim župama diljem Hrvatske.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica naše župe sv. Nikole Tavelića u Rijeci)